|  |  |
| --- | --- |
| ГРБОВИ ЗА МЕМОРАНДУМ | **РЕПУБЛИКА СРБИЈА****АУТОНОМНА ПОКРАЈИНА ВОЈВОДИНА****ПОКРАЈИНСКИ СЕКРЕТАРИЈАТ ЗА****ВИСОКО ОБРАЗОВАЊЕ И НАУЧНОИСТРАЖИВАЧКУ ДЕЛАТНОСТ** |

На основу члана 11. раздео 13, члана 22, 23, 25. и 26. Покрајинске скупштинске одлуке о буџету Аутономне покрајине Војводине за 2025. годину (''Службени лист АПВ'', бр. 57/2024 и 38/2025) и члана 2. став 1. тачка 3. алинеја 2. и члана 5. Покрајинске скупштинскe одлукe о додели буџетских средстава за финансирање и суфинансирање програмских активности и пројеката у области високог образовања, студентског стандарда и научноистраживачке делатности у Аутономној покрајини Војводини („Службени лист АП Војводине“, бр. 9/2021) и члана 1. Правилника о критеријумима за финансирање/суфинансирање пројеката од значаја за развој научноистраживачке делатности АП Војводине за пројектни циклус 2025‒2028. године („Службени лист АП Војводине", бр. 41/2025), Покрајински секретаријат за високо образовање и научноистраживачку делатност расписује

**ЈАВНИ КОНКУРС**

 **ЗА ФИНАНСИРАЊЕ/СУФИНАНСИРАЊЕ ПРОЈЕКАТА ОД ЗНАЧАЈА ЗА РАЗВОЈ НАУЧНОИСТРАЖИВАЧКЕ ДЕЛАТНОСТИ АП ВОЈВОДИНЕ ЗА ПРОЈЕКТНИ ЦИКЛУС 2025‒2028. ГОДИНЕ**

**1.**

У циљу реализације финансирања/суфинансирања пројеката од значаја за развој научноистраживачке делатности АП Војводине, Покрајински секретаријат за високо образовање и научноистраживачку делатност (у даљем тексту: Секретаријат), позива организације са територије АП Војводине, које се баве научноистраживачким радом, да поднесу пријаве за финансирање/суфинансирање научноистраживачких пројеката у пројектном циклусу 2025-2028. године.

Циљеви финансирања/суфинансирања пројеката од значаја за развој научноистраживачке делатности АП Војводине су: унапређивање квалитета научноистраживачке делатности, научних резултата и инфраструктуре, као и повећање ефективности у њиховој примени; развој научних, експерименталних, практичних и клиничких метода, техника и приступа; подстицање оригиналних, фундаменталних и примењених истраживања, као и савремених трендова развоја науке у различитим научним областима; подстицање изврсности и релевантности научних истраживања; укључивање младих истраживача у научноистраживачки рад и јачање професионалних капацитета истраживача у оквиру истраживачких тимова; подстицање научних истраживања из домена вештачке интелигенције у развоју друштва, здравља и привреде АП Војводине. У оквиру програма истраживања биће реализовани пројекти од приоритетног значаја за АП Војводину, у складу са стратешким документима АП Војводине и Републике Србије.

Право учешћа на конкурсу имају регистроване научноистраживачке организације (у даљем тескту: НИО) с територије АП Војводине, у складу са Законом о науци и истраживањима у својству носиоца или учесника пројекта, а изузетно и друге организације са територије АП Војводине које се баве научноистраживачким радом, а према посебној одлуци Секретаријата.

У извођењу пројеката могу учествовати сви истраживачи с територије АП Војводине. Истраживачи морају да буду регистровани у јединственој бази података истраживача у АП Војводини: Картон научног радника и у обједињеном националном информационом систему научноистраживачке делатности: еНаука.

Носилац пројекта јесте НИО у којој је запослен руководилац пројекта, док су остале НИО учесници пројекта.

Пројектни тим са руководиоцем мора имати најмање 5, а највише 8 учесника. Исто лице може бити члан пројектног тима на највише две пријаве пројекта у оквиру овог конкурса, при чему укупан број истраживачких месеци не може бити већи од 4.

Пројекти се предлажу у фазама, при чему свака фаза, појединачно, не може бити дужа од пројектоване буџетске године, а укупно трајање пројекта мора се финализовати коначним резултатима најдуже за 4 године.

Финансирање/суфинансирање пројеката ће бити одобрено у складу са структуром буџета Покрајинске владе и финансијским планом Секретаријата за 2025.годину, при чему је максималан износ по пројекту **1.000.000,00 динара** по години/фази из буџета АПВ. За ове намене Финансијским планом Секретаријата планирана су средства у износу од **77.000.000,00 динара** за 2025. годину.

Критеријуми, мерила и поступак предлагања и избора научноистраживачких пројеката за финанисрање/суфинансирање ближе су одређени Правилником о критеријумима за финансирање/суфинансирање пројеката од значаја за развој научноистраживачке делатности АП Војводине за пројектни циклус 2025‒2028. године (у даљем тексту: Правилник).

**2.**

Правилник и Образац пријаве са прилозима могу се преузети на званичној интернет страници Секретаријата: <https://apv.visokoobrazovanje.vojvodina.gov.rs/konkursi/>.

Потребна документација се подноси у затвореној коверти са назнаком „За финансирање/суфинансирање пројеката од значаја за развој научноистраживачке делатности АП Војводине за пројектни циклус 2025‒2028. године“ на адресу: Покрајински секретаријат за високо образовање и научноистраживачку делатност, Булевар Михајла Пупина 16, 21101 Нови Сад, као и у електронској форми на имејл: ivana.momcilovic@vojvodina.gov.rs

Секретаријат ће разматрати само пријаве поднете у складу са Јавним конкурсом и Правилником.

За додатне информације можете се обратити Ивани Момчиловић, имејл: ivana.momcilovic@vojvodina.gov.rs

**Рок за подношење пријава је 19. септембар 2025. године**.